amanoisuno/poetBack huggingface dataset:
和子履遊泗上雍家園 歐陽修 
長橋南走羣山間，中有雍子之名園。蒼雲蔽天竹色浄，暖日撲地花氣繁。飛泉來從遠嶺背，林下曲折寒波翻。珍禽不可見毛羽，數聲清絕如哀彈。我來據石弄瑟瑟，惟恐日暮登歸軒。塵紛解剝耳目異，祗疑夢入神仙村。知君襟尚我同好，作詩閎放莫可攀。高篇絕景兩不及，久之想像空冥煩。
詔重修太學詩 歐陽修 
漢詔崇儒術，虞庠講帝猷。叢楹新寶構，萬杵逐歡謳。照爛雲甍麗，回環璧水流。冠童儀盛魯，蒿柱德同周。舞翟彌文郁，橫經盛禮脩。微生聽昕鼓，願齒夏弦游。
翠旌詩 歐陽修 
盛禮郊儀肅，純音帝樂清。葳蕤飄翠羽，赫奕展華旌。鳳邸光交覆，鸞旗色共明。繽紛拂葩蓋，輝映雜緌纓。且異文竿飾，非同翿舞名。竹宮歌毖祀，雅曲播遺聲。
秋獮詩 歐陽修 
豳籥迎寒至，商飚應節流。戎容修大獮，殺氣順行秋。多稼登方茂，三農隙始休。飲歸軍實獻，誓眾黻爲裘。索享儀非蠟，圍田禮異蒐。國威思遠播，神武暢皇猷。
博愛無私詩 歐陽修 
無正文。
春帖子詞 皇帝閤六首 其一 歐陽修 
萌牙資暖律，養育本仁心。顧彼蒼生意，安知帝力深。
春帖子詞 皇帝閤六首 其二 歐陽修 
陽進升君子，陰消退小人。聖君南面治，布政法新春。
春帖子詞 皇帝閤六首 其三 歐陽修 
氣候三陽始，勾萌萬物新。雷聲初發號，天下已知春。
春帖子詞 皇帝閤六首 其四 歐陽修 
玉琯氣來灰已動，東郊風至曉先迎。乾坤有信如符契，草木無知但發生。
春帖子詞 皇帝閤六首 其五 歐陽修 
朝雲藹藹弄春暉，萬木欣欣暖尚微。造化未嘗私一物，各隨妍醜自芳菲。
春帖子詞 皇帝閤六首 其六 歐陽修 
熙熙人物樂春臺，風送春從天上來。玉輦經年不遊幸，上林花好莫爭開。
春帖子詞 皇后閤五首 其一 歐陽修 
御水冰銷綠，宮梅雪壓香。新年賀交泰，白日漸舒長。
春帖子詞 皇后閤五首 其二 歐陽修 
藹藹珠簾日，溶溶碧瓦煙。漪漣采荇水，和暖浴蠶天。
春帖子詞 皇后閤五首 其三 歐陽修 
初欣綵勝迎春早，已覺雞人報漏遲。風色結寒猶料峭，天光煦物已融怡。
春帖子詞 皇后閤五首 其四 歐陽修 
鸎寒未報宮花發，風暖還催臘雪銷。欲識春來自何處，先從天上斗回杓。
春帖子詞 皇后閤五首 其五 歐陽修 
三辰明潤琁璣運，四氣均調玉燭光。共喜新年獻椒酒，惟將萬壽祝君王。
春帖子詞 溫成皇后閤四首 其一 歐陽修 
璅窗珠戶暖生煙，不覺新春換故年。眾卉爭妍競時態，却尋遺跡獨依然。
春帖子詞 溫成皇后閤四首 其二 歐陽修 
寶奩香歇掩鉛華，舊閤春歸老監嗟。畫棟重來當日燕，玉欄猶發去年花。
春帖子詞 溫成皇后閤四首 其三 歐陽修 
椒壁輕寒轉曉暉，珠簾不動暖風微。可憐春色來依舊，惟有餘香散不歸。
春帖子詞 溫成皇后閤四首 其四 歐陽修 
內助從來上所嘉，新春不忍見新花。君王念舊憐遺族，常使無權保厥家。
春帖子詞 夫人閤五首 其一 歐陽修 
太史頒時令，農家候土牛。青林自花發，黄屋爲民憂。
春帖子詞 夫人閤五首 其二 歐陽修 
元會千官集，新春萬物同。測圭知日永，占歲嘉時豐。
春帖子詞 夫人閤五首 其三 歐陽修 
黄金未變千絲柳，白日初遲百刻香。聖主本無聲色惑，宮花不用妬新粧。
春帖子詞 夫人閤五首 其四 歐陽修 
微風池沼輕澌漾，旭日樓臺瑞藹浮。四海懽聲歌帝澤，萬家春色滿皇州。
春帖子詞 夫人閤五首 其五 歐陽修 
玉殿籤聲玉漏催，綵花金勝巧先裁。宿雲容與朝暉麗，共喜春隨曙色來。
端午帖子詞 皇帝閤六首 其一 歐陽修 
天清槐露浥，歲熟麥風涼。五日標嘉節，行齡獻壽觴。
端午帖子詞 皇帝閤六首 其二 歐陽修 
午位星杓正，人間令節同。四時和玉燭，萬物被薰風。
端午帖子詞 皇帝閤六首 其三 歐陽修 
舜舞來遐俗，堯仁浹九區。五兵消以德，何用赤靈符。
端午帖子詞 皇帝閤六首 其四 歐陽修 
楚國因讒逐屈原，終身無復入君門。願因角黍詢遺俗，可鑒前王惑巧言。
端午帖子詞 皇帝閤六首 其五 歐陽修 
嘉辰共喜沐蘭湯，毒沴何須採艾禳。但得皋夔調鼎鼐，自然災祲變休祥。
端午帖子詞 皇帝閤六首 其六 歐陽修 
炎暉流爍蕙風薰，草木蕃滋德澤均。畜藥蠲痾雖故事，使民無疾乃深仁。
端午帖子詞 皇后閤五首 其一 歐陽修 
畫扇催迎暑，靈符喜辟邪。風光麗宮禁，時節重仙家。
端午帖子詞 皇后閤五首 其二 歐陽修 
椒塗承茂渥，嬪壺範柔儀。更以親蠶繭，紉爲續命絲。
端午帖子詞 皇后閤五首 其三 歐陽修 
覆檻午陰黄鳥囀，烘簾曉日絳榴繁。六宮綵縷爭新巧，共續千齡奉至尊。
端午帖子詞 皇后閤五首 其四 歐陽修 
紫蘭淅淅光風轉，綠葉陰陰禁苑涼。天子萬機多暇日，喜逢嘉節奉瑶觴。
端午帖子詞 皇后閤五首 其五 歐陽修 
五色雙絲獻女功，多因荆楚記遺風。聖君照物同天鑒，不用江心百鍊銅。
端午帖子詞 溫成皇后閤四首 其一 歐陽修 
密葉花成子，新巢燕引雛。君心多感舊，誰獻辟兵符。
端午帖子詞 溫成皇后閤四首 其二 歐陽修 
旭日映簾生，流暉槿艷明。紅顔易零落，何異此花榮。
端午帖子詞 溫成皇后閤四首 其三 歐陽修 
綵縷誰云能續命，玉奩空自鎖遺香。白頭舊監悲時節，珠閤無人夏日長。
端午帖子詞 溫成皇后閤四首 其四 歐陽修 
依依節物舊年光，人去花開益可傷。聖主聰明無色惑，不須西國返魂香。
端午帖子詞 夫人閤五首 其一 歐陽修 
梅黄初過雨，麥實已登秋。避暑多佳賞，皇歡奉豫遊。
端午帖子詞 夫人閤五首 其二 歐陽修 
鳴蜩驚早夏，鬭草及良辰。共薦菖華酒，君王壽萬春。
端午帖子詞 夫人閤五首 其三 歐陽修 
楚俗傳筒黍，江人喜競舡。深宮亦行樂，綵索續長年。
端午帖子詞 夫人閤五首 其四 歐陽修 
涼生玉宇來風細，日永金徒報漏稀。皎潔冰壺清水殿，三千爭捧赭黄衣。
端午帖子詞 夫人閤五首 其五 歐陽修 
仙盤冷泛銀河露，紈扇香摇綠蕙風。禁掖自應無暑氣，瑶臺金闕水精宮。
端午帖子 皇帝閤六首 其一 歐陽修 
天容清永晝，風色秀含薰。五日逢佳節，千齡奉聖君。
端午帖子 皇帝閤六首 其二 歐陽修 
綵索盤中結，楊梅糉裏紅。宮闈九重樂，風俗萬方同。
端午帖子 皇帝閤六首 其三 歐陽修 
寶典標靈日，明離正午方。五行當火德，萬壽續天長。
端午帖子 皇帝閤六首 其四 歐陽修 
歲時令節多休宴，風俗靈辰重祓禳。肅穆皇居百神衛，滌邪寧待浴蘭湯。
端午帖子 皇帝閤六首 其五 歐陽修 
香菰黏米著佳名，古俗相傳豈足矜。天子明堂遵月令，含桃初薦黍新登。
端午帖子 皇帝閤六首 其六 歐陽修 
聖主憂勤致治平，仁風惠澤被羣生。自然四海歸文德，何用靈符號辟兵。
端午帖子 皇后閤五首 其一 歐陽修 
繭館覆柔桑，新絲引更長。紉爲五色縷，續壽獻君王。
端午帖子 皇后閤五首 其二 歐陽修 
槐綠陰初合，榴繁豔欲然。翠筒傳角黍，嘉節慶年年。
端午帖子 皇后閤五首 其三 歐陽修 
煙含玉樹風生細，日永宮花漏出遲。深殿未嘗知暑氣，水精簾拂砌琉璃。
端午帖子 皇后閤五首 其四 歐陽修 
玉壺冰彩瑩寒光，避暑宸遊樂未央。采艾不須禳毒沴，塗椒自已馥清香。
端午帖子 皇后閤五首 其五 歐陽修 
蘭苕擢秀迎風紫，槿豔繁開照日紅。嘉節相望傳有舊，深宮行樂自無窮。
端午帖子 溫成閤四首 其一 歐陽修 
香黍筒爲糉，靈苗艾作人。芳音邈已遠，節物自常新。
端午帖子 溫成閤四首 其二 歐陽修 
珠箔涼颸入，金壺晝刻長。鸞臺塵不動，銷盡故時香。
端午帖子 溫成閤四首 其三 歐陽修 
聞說仙家事杳微，世傳真僞豈能知。遥思海上三山樂，寧記人間五日時。
端午帖子 溫成閤四首 其四 歐陽修 
雲散風流歲月遷，君恩曾不減當年。非因掩面留遺愛，自爲難忘窈窕賢。
端午帖子 夫人閤五首 其一 歐陽修 
冰壺凝皓彩，水殿漾輕漣。繡繭誇新巧，縈絲喜續年。
端午帖子 夫人閤五首 其二 歐陽修 
黄金仙杏粉，赤玉海榴房。共鬭今朝勝，盈襜百草香。
端午帖子 夫人閤五首 其三 歐陽修 
光風細細飄香轉，綠葉陰陰覆檻涼。雲物鮮明時節麗，水精宮殿侍君王。
端午帖子 夫人閤五首 其四 歐陽修 
蓬萊仙闕彩雲中，端日欣逢歲歲同。皎潔霜紈空詠扇，深沉玉宇自生風。
端午帖子 夫人閤五首 其五 歐陽修 
古今風俗記佳辰，樂事深宮日日新。巧女金盤絲五色，皇家玉曆壽千春。
白牡丹 歐陽修 
蟾精雪魄孕雲荄，春入香腴一夜開。宿露枝頭藏玉塊，晴風庭面揭銀盃。
芙蓉花二首  其一 歐陽修 
溪邊野芙蓉，花水相媚好。半看池蓮盡，獨伴霜菊槁。
芙蓉花二首  其二 歐陽修 
紅芳曉露濃，綠樹秋風冷。共喜巧回春，不妨閑弄影。
詩一首 歐陽修 
人言清禁紫薇郎，草詔紫薇花影傍。山木不知官況味，也隨紅日上東廓。
詩一首 歐陽修 
文出升平世，禾生大有年。四克今日月，六合古山川。反朴次三五，古文丁一千。王功因各定，大作不相沿。主化布于下，人心孚自天。上方求士切，公亦立仁先。才行苟并至，位名尤兩全。末由弓冶手，安比父兄肩。幸及布衣仕，宜希守令先。尺刀元並用，丹白具同研。去吏多甘老，休兵坐力田。干戈包已久，永卜本文延。
句  其一 歐陽修 
一句坐中得，片心天外來。
句  其二 歐陽修 
焚香答進士，撤幕待經生。
句  其三 歐陽修 
最好花常最後開。
句  其四 歐陽修 
萬枝黄落風如射，猶自傳聲欲噬人。
句  其五 歐陽修 
蚤虱蚊虻罪一倫，未知蚊子重堪嗔。
句  其六 歐陽修 
秋花不落春花落，爲報詩人子細看。
句  其七 歐陽修 
奏邸獄冤誰與辨，高橋客死世通悲。
句  其八 歐陽修 
尚記梨花村，依依聞暗香。
句  其九 歐陽修 
湖上野芙容，含思秋脈脈。娟娟如靜女，不肯傍阡陌。詩人杳未來，幽艷冷難宅。
句  其一○ 歐陽修 
來時擘繭正探官。
句  其一一 歐陽修 
奕奕天河光不斷，有人正在長生殿。
句  其一二 歐陽修 
文章自古無憑據，唯願朱衣一點頭。
句  其一三 歐陽修 
酒粘衫袖重，花壓帽簷偏。
題真定村寺 王素 
寬猛三年無枉理，公私兼濟不欺心。如今受代朝天去，遮路人人淚滿襟。
述夢 王素 
似去華胥國裏來，雲霞深處見樓臺。月光冷射雞窗急，驚覺遊仙夢一迴。
詩一首 王素 
虛碧中藏白玉京，夢魂飛入黄金城。何時再步烟霄外，皓齒仙童已掃廳。
嚴真觀 呂公弼 
卜肆垂簾地，依然門徑開。沈冥時已往，思慕客猶來。鳥啄虛簷壞，狐穿古井摧。空餘舊磯石，歲歲長春苔。
琴臺 呂公弼 
煙樹重城側，琴臺千古餘。早爲梁苑客，晚向茂陵居。賦給尚書筆，歸乘使者車。清風覿舊隱，長日聳鄉間。
送桂州張田經略遷祠部 呂公弼 
拂雲樓觀壯南城，符竹從來選擇精。地壓坤方諸國重，官遷漢省左曹清。霜嚴塞幕論兵略，春滿農效勸火畊。王佐才高時望治，歸來持橐上蓬瀛。
和孔司封題蓬萊閣 沈立 
拂雲高閣擬蓬萊，面向稽山鑑水開。文舉清尊無限樂，微之佳句不勝才。屢嘗雪夜凭朱檻，幾對花天醉綠杯。明主未容休退去，會須重乞一麾來。
判官廳新建壽樂堂 沈立 
會稽四面是湖山，亭在湖山勝絕間。欄檻旋移芳草種，襟懷長伴白雲閒。乍登頓覺詩毫健，縱賞惟憂酒量慳。更是人生最榮處，綵雲朝暮奉慈顔。
英韶在前徒矜下里之曲風雅未喪豈繫擊轅之音不圖綴綺靡之亂抑將導敦厚之旨耳海棠雖盛於蜀人不甚貴因暇偶成五言百韻律詩一章四韻詩一章附于卷末知我者無加焉  其一 沈立 
岷蜀地千里，海棠花獨妍。萬株佳麗國，二月豔陽天。叢萼勻如布，修蕤巧似編。彤雲輕點綴，赤玉碎雕鎸。瑟瑟光輸瑩，猩猩血借鮮。淺深相向背，疏密遞勾牽。輕蒨重重染，丹砂細細研。蕊纖金粟拱，鬚嫩紫絲拳。紅蠟隨英滴，明璣著顆穿。初莖爭裊娜，翹幹共蹁躚。絕代知無價，生香不減𥴈。分靈應桂苑，鍾粹定星躔。木帝經邦相，花王入室賢。祥飚加翦拂，卿靄共陶甄。真宰陰推轂，句芒與著鞭。不須憂薄命，好爲惜流年。贊翼施生柄，扶持煦嫗權。主張韶令正，調燮淑威宣。和氣高低洽，芳心次第還。金釵人十二，珠履客三千。雲雨迷巫峽，風波怨洛川。娉婷宜住楚，妖冶合居燕。繡被通宵展，華燈徹曙燃。橫披前檻外，半出假山巔。暗羨遊蜂採，偷輸蟻穴沿。瘦嫌珊網織，柔怯女蘿纏。蓄恨憑誰訊，無言只自憐。文君酒壚伴，楊子草堂前。品格生來別，風流到老全。繁中生悵望，眾裏見喧闐。暄暖精神出，晴明意態便。關關鶯對語，兩兩燕高鶱。天上宜封殖，人閒偶佇延。共櫻圍別館，與杏擁斜阡。清暖簾爭卷，黄昏幕尚褰。低籠金轣𨌠，高映畫鞦韆。忽認梁園妓，深疑閬苑仙。匆匆來蕙圃，遠遠別芝田。羞隱暝濛霧，輕如淡蕩煙。乍逢開羽扇，初喜下雲軿。髣髴回星靨，依稀带翠鈿。五銖衣宛轉，七寶帳翩翾。獨立挨霓節，成行列彩旃。困宜欹虎枕，步好襯金蓮。舞定休回袖，妝濃不傅鉛。蓋張松鬰鬰，茵藉草芊芊。馥郁蘭供夢，扶疏柳伴眠。軀輕彌綽約，腰細更便嬛。婭姹常顒若，幽柔自灑然。侍兒羅白芷，婢子列芳荃。口口濃檀注，腮腮薄粉填。解圍施葉幄，買笑有榆錢。旖旎環瑶席，婆娑匝玳筵。嬌依屏曲曲，泣對露涓涓。南陌輕埃蔽，東郊夕照連。幾時休縹渺，從此識嬋娟。是處遺簪珥，誰家不管絃。妬姬貪恐失，戲稚惜何顛。折閃搔頭褪，擎摐約腕揎。戴遮鬟上鳳，裝壓鬢邊蟬。汲引新懽聚，消磨宿忿蠲。縱觀須倒載，命宴必加籩。翻曲教歌媛，更詞送酒船。鄉心須暫解，病眼當時痊。迢遞來油壁，從容住錦韉。雅宜交讓比，穠興棣華聯。不憤參朱槿，寧甘混木緜。酴醾潛失色，躑躅敢差肩。素柰思投迹，夭桃恥備員。梧桐愧金井，芍藥濫花磚。併壓辛夷俗，潛排寶馬蔫。天恩無久恃，人寵莫長專。布影交三徑，敷榮遍一廛。凝眸方曄曄，迴首旋翩翩。可忍驚飚挫，胡煩急景煎。珊瑚隨手碎，絳雪繞枝旋。拂漢霞初散，當樓月自圓。飄零隨蠛蠓，散亂逐漪漣。灼灼龜城外，亭亭錦水邊。抱愁應慘蹙，有淚即潺湲。午影迷蝴蝶，朝寒怨杜鵑。物情元倚伏，人意莫拘攣。擢秀高羣木，稱珍極八埏。未開獨脈脈，憂落固悁悁。別著新文紀，重尋舊譜箋。共知紅豔好，誰辨赤心堅。實事陪朱李，根宜灌醴泉。栽須憐竹柏，樹莫繞烏鳶。恥託膏腴茂，當隨富貴遷。爲多猶底滯，因遠尚迍邅。客思易成亂，心期未省愆。畫思摩詰筆，吟稱薛濤牋。醉目休頻送，詩情豈易緣。薛能誇麗句，鄭谷賞佳篇。止感芳姿美，那憐託地偏。山經猶罕記，方志未多傳。巧詠憂才竭，冥搜得意滇。遐陬寡真賞，僻境忍輕捐。抽祕慚非據，探奇敢讓先。援毫敘名卉，聊用放懷焉。
英韶在前徒矜下里之曲風雅未喪豈繫擊轅之音不圖綴綺靡之亂抑將導敦厚之旨耳海棠雖盛於蜀人不甚貴因暇偶成五言百韻律詩一章四韻詩一章附于卷末知我者無加焉  其二 沈立 
占斷香與色，蜀花徒自開。園要無即俗，蜂蝶落仍來。青帝若爲意，東風無限才。古今吟不盡，百韻愧空裁。
耆英會詩 王尚恭 
端朝風望兩台星，珪組參差又十人。八百喬年餘總數，一千熙運遇良辰。席間韻語皆非俗，圖上形容盡得真。勝事主盟開府盛，誤容衰薄混清塵。服許便衣更野逸，坐從齒列似天倫。二公笑語增和氣，夜久盤花旋發春。
和 王尚恭 
窩名安樂已詼諧，更賦新詩訟所乖。豈以達爲賢事業，自知安是道梯階。權門富室先藏跡，好景良朋亦放懷。應照先生純粹處，肯揮妙墨記西齋。
上仁宗皇帝乞還山偈 釋懷璉 
千簇雲山萬壑流，閑身歸老此峰頭。殷勤願祝如天壽，一炷清香滿石樓。
頌 釋懷璉 
六載皇都唱祖機，兩曾金殿奉天威。青山隱去欣何得，滿篋惟將御頌歸。
萬春院  其一 釋懷璉 
晚憑又閣望西東，細雨微烟澹碧空。造物使誰勻畫手，山川平遠有無中。
萬春院  其二 釋懷璉 
午齋香飯本盂耕，坐向孤庵思愈清。下目平原千萬里，稻花風自掌中生。
白雲謠送明教嵩禪師歸山 釋懷璉 
白雲人間來，不雜飛埃色。遥爍太陽輝，萬態情何極。嗟嗟輕肥子，見擬垂天翼。圖南誠有機，去當六月息。寧知絪縕采，無心任吾適。天宇一何遼，舒卷非留迹。
句 釋懷璉 
堯仁況是如天闊，乞與孤雲自在飛。
偈 釋顯殊 
黄梅席上數如麻，句裏呈機事可嗟。直是本來無一物，青天白日被雲遮。
偈 釋守億 
馬祖纔陞堂，雄峰便卷席。春風一陳來，滿地花狼藉。
六快活詩 王揆 
湖外風物奇，長沙信難續。衡峰排古青，湘水湛寒綠。舟檝通大江，車輪會平陸。昔賢官是邦，仁澤流豐沃。今賢官是邦，刳啗人脂肉。懷昔甘棠化，傷今猛虎毒。然此一邦內，所樂人纔六。漕與二憲僚，守連兩通屬。高堂日成會，深夜繼以燭。幃幕皆綺紈，器皿盡金玉。歌喉若珠纍，舞腰如素束。千態與萬狀，六官懽不足。因成快活詩，薦之堯舜目。
題江州琵琶亭 史沆 
坐上騷人雖有詠，江邊寡婦不難欺。若使王涯聞此曲，織羅應過賞花詩。
句 王復 
早秋蟬有信，多雨暑無權。
皇帝狩于近郊 張方平 
講事時農隙，斿車引狩畋。旌門開霽野，帳殿拂霜天。星斗隨華蓋，風雲逐寶鞭。翼開花浪急，圍合錦城圓。射狡無遺鏃，從奔必應弦。迹人輕過電，騎隊速回漩。鷙翮紛爭擊，材盧亦競先。亟來餘逸足，徑下不虛拳。勇氣凌金鼓，懽聲雜筦絃。抗緌分逆順，植表閱周旋。湯德逾三面，堯心豈兩豜。頒禽均近列，賜帛及高年。坐幄陳慈宴，停輿勞力田。鳴鐃迴綵仗，斜日下濛泉。寧校虞旗獲，聊供廟俎鮮。簡稽嚴卒乘，典制寓蹄筌。甫草深懷古，磻溪念得賢。威靈增震耀，夷虜懾腥羶。羽獵嘗箴漢，車攻昔美宣。詞臣茲紀詠，抑未愧前篇。
大禮慶成 張方平 
饗帝精禋舉，嚴親廣孝純。禰宮增懿典，皇冊薦威神。寶殿齋居肅，琳房獻禮陳。慨瞻清廟几，穆奠紫壇茵。備樂嘉安曲，鴻儀顯相臣。玉從丹禁出，路儼繡旂新。瑞靄蒙天仗，祥風入帝宸。懽呼九州會，慶澤萬方均。有幸逢華旦，無謨翼至仁。但祈陪百禮，景扈越千春。